PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Energiatuotteiden ja sähkön verotusta säännellään Euroopan unionissa energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetulla neuvoston direktiivillä 2003/96/EY, jäljempänä ’energiaverodirektiivi’ tai ’direktiivi’.

Direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä.

Ruotsi pyytää lupaa soveltaa bensiiniin, merkitsemättömään kaasuöljyyn ja vastaaviin moottoripolttoaineina käytettäviin polttoaineisiin väliaikaisia kansallisten verokantojen alennuksia siten, että direktiivin liitteen I taulukossa A vahvistetut vähimmäisverotasot alittuisivat.

Lupaa pyydetään kolmeksi kuukaudeksi, joka on energiaverodirektiivin 19 artiklan 2 kohdassa sallitun enimmäismääräajan mukainen.

Ruotsin viranomaiset ilmoittivat komissiolle 6. toukokuuta 2022 päivätyllä kirjeellä aikomuksestaan soveltaa väliaikaista toimenpidettä. Lisätietoja toimitettiin 19. ja 24. toukokuuta 2022.

Ruotsin viranomaisten mukaan toimenpiteen tavoitteena on alentaa Ruotsissa bensiinin ja dieselöljyn korkeita vähittäismyyntihintoja, jotka johtuvat viimeaikaisesta geopoliittisesta kehityksestä ja jotka vaikuttavat suoraan sekä kotitalouksiin että yrityksiin. Ne korostivat, että Ruotsissa on harvaan asuttuna maana paljon sellaisia asukkaita, jotka tarvitsevat autoaan työmatkoihin ja muihin päivittäisiin matkoihin.

Ne totesivat myös, että bensiinin hinta oli 19,39 Ruotsin kruunua litralta 24. helmikuuta 2022 ja 21,93 Ruotsin kruunua 16. toukokuuta 2022 eli kasvua oli tullut noin 2,50 Ruotsin kruunua litralta. Myös dieselöljyn hinta on noussut samana ajanjaksona 2,14 Ruotsin kruunua litralta (21,82 Ruotsin kruunua litralta 24. helmikuuta 2022 ja 23,96 Ruotsin kruunua litralta 16. toukokuuta 2022). Kyseisenä ajanjaksona myönnettiin valmisteveron alennus, joka on 1,80 Ruotsin kruunun litralta. Jos vuoden aikana ajetaan 15 000 kilometriä ja polttoaineen kulutus on 6 litraa /100 km, polttoainekustannukset nousevat noin 160–190 Ruotsin kruunua kuukaudessa.

Seuraavassa Ruotsin viranomaisten toimittamassa taulukossa esitetään polttoaineen litrahinnat ja hinnan osatekijät tammikuusta huhtikuuhun 2022 kunkin kuukauden 25. päivänä sekä hinta 20. toukokuuta 2022.

Toukokuussa 2022 Ruotsin valmistevero oli 5,37 Ruotsin kruunua/litra bensiinin osalta ja 3,35 Ruotsin kruunua/litra dieselöljyn osalta. Se koostuu energiaverosta ja hiilidioksidiverosta, jotka kannetaan kulutukseen luovutuksen yhteydessä. Yhteenlaskettuina ne noudattavat direktiivissä säädettyjä vähimmäisverotasoja.

Ruotsi pyytää lupaa alentaa valmisteveroon sisältyvä energiaverokomponentti väliaikaisesti nollaan ja säilyttää samalla molempien tuotteiden hiilidioksidiverokomponentti Ruotsin valtiopäivien pyynnön mukaisesti. Tällainen energiaverokomponentin alentaminen (2,73 Ruotsin kruunua litralta bensiinin osalta ja 1,06 Ruotsin kruunua litralta dieselöljyn osalta) johtaisi siihen, että verokannat olisivat alhaisemmat kuin EU:n vähimmäisverotasot (noin 30 prosenttia näitä tasoja alhaisemmat).

Ruotsin viranomaisten mukaan valmistevero on ainoa hintakomponentti, jota Ruotsi voi muuttaa alentaakseen vähittäismyyntihintaa lyhyellä aikavälillä. Näin ollen poikkeus vaikuttaa niiden mielestä tarpeelliselta Ruotsin nykytilanteen korjaamiseksi.

Tämä veronalennus myönnetään kaikille, joiden on maksettava valmisteveroa bensiinistä ja dieselöljystä.

Talousarviomenojen arvioidaan olevan 3,5 miljardia Ruotsin kruunua (2,1 miljardia Ruotsin kruunua bensiinin veronalennuksesta ja 1,4 miljardia Ruotsin kruunua dieselöljyn veronalennuksesta).